Document ID: 32007L0071

KOMISJONI DIREKTIIV 2007/71/EÜ,
13. detsember 2007,
millega muudetakse Euroopa Parlamendi ja nõukogu direktiivi 2000/59/EÜ (laevaheitmete ja lastijäätmete vastuvõtmise seadmete kohta sadamates) II lisa
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 27. novembri 2000. aasta direktiivi 2000/59/EÜ laevaheitmete ja lastijäätmete vastuvõtmise seadmete kohta sadamates, (1) eriti selle artiklit 15,
ning arvestades järgmist:
(1)
Laevareovee põhjustatud merereostuse vältimist käsitleva konventsiooni Marpol 73/78 IV lisa jõustus 27. septembril 2003 ning selle muudetud versioon jõustus 1. augustil 2005.
(2)
Direktiivi 2000/59/EÜ artiklis 16 sätestatakse, et direktiivi rakendamine reovett käsitlevate sätete osas peatatakse 12 kuuks pärast Marpoli IV lisa jõustumist.
(3)
Ühenduse sadamasse suunduva laeva kapten on direktiivi 2000/59/EÜ artikli 6 kohaselt kohustatud täitma direktiivi II lisas toodud vormi ja esitama teabe sadama asukoha liikmesriigi poolt selleks määratud asutusele või organile.
(4)
II lisas ei osutata reoveele ning seetõttu tuleks lisa reovee kui enne sadamasse sisenemist teada antavate heitmete uue liigi lisamiseks muuta. Reovett käsitlevaid direktiivi sätteid tuleks vaadelda seostatult Marpoli IV lisa määrustega, kus eritingimustel sätestatakse võimalus reovee kõrvaldamiseks merel. Seda tuleks kohaldada ilma, et see piiraks rahvusvahelise õiguse kohaselt vastu võetud rangemaid nõudeid laevaheitmete üleandmise kohta.
(5)
Käesoleva direktiiviga ette nähtud meetmed on kooskõlas Euroopa Parlamendi ja nõukogu määrusega (EÜ) nr 2099/2002 (2) loodud laevade põhjustatud merereostuse vältimise ja meresõiduohutuse komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 2000/59/EÜ II lisa asendatakse käesoleva direktiivi lisas oleva tekstiga.
Artikkel 2
Ülevõtmine
1. Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt 15. juunil 2009. Nad edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid teatavad komisjonile vastavalt käesolevale direktiivile kohandatud tähtsamate õigusnormide teksti.
Artikkel 3
Käesolev direktiiv jõustub järgmisel päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 13. detsember 2007

Labels: 8
20